Príloha 3
Rozpočtové vzťahy SR a EÚ

1. Základné predpoklady tvorby návrhu rozpočtu verejnej správy na roky 2007-2009 pre odvody do
všeobecného rozpočtu EÚ a príjmy zo všeobecného rozpočtu EÚ

Pri rozpočtovaní prostriedkov EÚ a príslušného spolufinancovania zo štátneho rozpočtu na roky 2007–2009 dochádza k prelínaniu dvoch programových období, a to skráteného programového obdobia 2004–2006 a nového programového obdobia 2007– 2013. 

Základným  východiskom pre vypracovanie odhadu odvodov SR do všeobecného rozpočtu EÚ na rok 2007 boli závery Poradného výboru pre vlastné zdroje (ACOR) z mája 2006. Na roky 2008 a 2009 boli odhady odvodov SR do všeobecného rozpočtu EÚ vypracované pri zohľadnení nového finančného rámca EÚ na obdobie rokov 2007-2013. 

V súvislosti s odvodmi SR do všeobecného rozpočtu EÚ je potrebné upozorniť na skutočnosť, že v súčasnosti prebieha v Rade EÚ proces schvaľovania nového rozhodnutia Rady o systéme vlastných zdrojov ES, ktoré nadobudne účinnosť 1. januára 2007. Aby nové rozhodnutie vstúpilo do platnosti, musí byť schválené nielen v Rade EÚ ale následne aj všetkými členskými štátmi v súlade s ich ústavnými pravidlami. Predpokladaný termín pre ukončenie ratifikačného procesu nového rozhodnutia všetkými členskými štátmi je do začiatku roka 2009.

Vzhľadom na doterajší priebeh schvaľovacieho procesu v Rade EÚ je nepravdepodobné, že nové rozhodnutie Rady o systéme vlastných zdrojov ES nadobudne platnosť do 1. januára 2007. Preto odhady odvodov SR do všeobecného rozpočtu EÚ na roky 2007 až 2009 boli vypracované pri aplikácii v súčasnosti platného rozhodnutia Rady o systéme vlastných zdrojov ES. Ak nové rozhodnutie vstúpi do platnosti po 1. januári 2007, potom sa uskutoční spätný prepočet odvodov jednotlivých členských štátov za obdobie od 1. januára 2007 do nadobudnutia platnosti rozhodnutia. Predpokladané rozdiely v odvodoch SR do všeobecného rozpočtu EÚ vyplývajúce z takéhoto postupu sú zohľadnené v rezerve na odvody do všeobecného rozpočtu EÚ.

SR je okrem odvodov do všeobecného rozpočtu EÚ povinná prispievať od roku 2006 do Výskumného fondu uhlia a ocele (ďalej len „VFUO“) a od roku 2008 bude prispievať aj do Európskeho rozvojového fondu. 

Pri kvantifikácii očakávaných príjmov zo záručnej sekcie Európskeho poľnohospodárskeho usmerňovacieho a záručného fondu (ďalej len „záručná sekcia EAGGF), štrukturálnych operácií a vnútorných politík EÚ v rámci skráteného programového obdobia 2004-2006 a predvstupových fondov sa pri tvorbe návrhu rozpočtu verejnej správy na roky 2007-2009 sa vychádzalo z reálneho čerpania v rokoch 2004 a 2005, odhadov čerpania v priebehu roka 2006, z podkladov poskytnutých orgánmi zapojenými do implementácie predvstupových a povstupových fondov a z časových harmonogramov jednotlivých projektov závislých od procesu verejného obstarávania.

V oblasti predvstupových fondov nebudú od roku 2007 spolufinancované žiadne projekty SAPARD, v rámci ISPA bude prebiehať postupné ukončovanie projektov a na základe výmeny listov medzi Úradom vlády SR a Európskou komisiou môže dôjsť vo výnimočných prípadoch k spolufinancovaniu vybraných projektov PHARE.

V nadväznosti na výsledky decembrového zasadnutia Európskej rady a uzatvorenie Medziinštitucionálnej dohody sa v programovom období 2007–2013 výrazne zvýšia alokácie finančných prostriedkov pre SR. Celková výška odsúhlasených záväzkov EÚ27 na roky 2007-2013 v stálych cenách 2004 by mala dosiahnuť úroveň                 15 030,9 mld. EUR. Vzhľadom na súčasný stav prípravy legislatívy, strategických a programových dokumentov na programové obdobie 2007-2013 sú zapracované príjmy z EÚ z druhého programového obdobia a výdavky na spolufinancovanie daných príjmov do rozpočtu kapitoly Všeobecná pokladničná správa. K ich rozdeleniu a zapracovaniu do programových štruktúr kapitol dôjde po schválení základných dokumentov týkajúcich sa daného obdobia.  
V rozpočte verejnej správy na roky 2007 až 2009 je vyčlenená rezerva na prostriedky Európskej únie a odvody Európskej únii (rezerva na štrukturálne operácie, rezerva na príjmy zo záručnej sekcie EAGGF, rezerva na odvody do všeobecného rozpočtu EÚ a výdavky na zefektívnenie systému finančného riadenia EÚ fondov a iných finančných nástrojov). 

2. Odvody a príspevky SR do všeobecného rozpočtu EÚ  

Celkové odvody a príspevky SR do všeobecného rozpočtu Európskej únie v rokoch 2007-2009 sú zobrazené v nasledovnej tabuľke.

 Tabuľka č. 1: Odhad odvodov a príspevkov SR do všeobecného rozpočtu EÚ v rokoch 2007-2009  v tis. Sk
	2007	2008	2009	
Odvody SR do všeobecného rozpočtu EÚ	17 640 715	17 988 186	18 441 365	
Príspevky SR do všeobecného rozpočtu EÚ	220 205	306 910	109 865	
Odvody a príspevky SR spolu	17 860 920	18 295 096	18 551 230	
Odvody  a príspevky SR zo štátneho rozpočtu  spolu bez tradičných vlastných zdrojov	15 493 520	15 975 667	16 185 412	
 
V rokoch 2007-2009 bude SR odvádzať do všeobecného rozpočtu EÚ svoje odvody v podobe tzv. vlastných  zdrojov ES. 

Tabuľka č. 2: Odhad odvodov SR do všeobecného rozpočtu EÚ v rokoch 2007– 2009  v tis. Sk
	2007	2008	2009	
Tradičné vlastné zdroje	2 367 400 	2 319 429	2 365 818	
Zdroj založený na DPH	2 163 354	2 253 725	2 441 176	
Zdroj založený na HND	11 801 855	12 138 161	12 336 828	
Podiel SR na korekcii Veľkej Británie	1 308 106	1 276 871	1 297 543	
Odvody SR spolu	17 640 715	17 988 186	18 441 365	
Odvody SR spolu bez tradičných vlastných zdrojov	15 273 315	15 668 757	16 075 547	

Od roku 2006 do roku 2009 SR na základe Zmluvy o pristúpení, čl. 31 Aktu o podmienkach pristúpenia SR prispieva do VFUO. Príspevky sa uhrádzajú každoročne v poslednom mesiaci roka, ktorý predchádza roku, na ktorý sa daný príspevok vzťahuje.

V roku 2008 SR po prvýkrát odvedie príspevky do Európskeho rozvojového fondu, pričom celkové príspevky SR do uvedeného fondu by podľa návrhu Európskej komisie mali v rokoch 2008-2013 dosiahnuť výšku                1 050 470 tis. Sk. 

Tabuľka č. 3: Odhad príspevkov SR do VFUO a príspevkov do Európskeho rozvojového fondu v rokoch 2007– 2009  v tis. Sk
	2007	2008	2009	
Príspevky do VFUO	220 205	256 905	0	
Príspevky do Európskeho rozvojového fondu	0	50 005	109 865	
Príspevky SR do všeobecného rozpočtu EÚ spolu	220 205	306 910	109 865	

3. Príjmy zo všeobecného rozpočtu EÚ  v rámci skráteného programového obdobia 2004-2006

Príjmy zo všeobecného rozpočtu EÚ uvedené v nasledujúcej tabuľke rozdeľujeme na  príjmy, ktoré nie sú zahrnuté do príjmov a výdavkov štátneho rozpočtu a príjmy, ktoré sú zaradené do príjmov a výdavkov štátneho rozpočtu v zmysle §§ 7 a 8 zákona č. 523/2004 Z. z. o rozpočtových pravidlách verejnej správy o zmene a doplnení niektorých zákonov. 

Tabuľka č. 4: Príjmy SR zo všeobecného rozpočtu EÚ v rokoch 2007-2009  v tis. Sk
		2007	2008	2009	2007 - 2009	
A.1=A.1.1+A.1.2	Záručná sekcia EAGGF v tom:	5 862 877	7 293 646	7 771 398	20 927 921	
A.1.1	Priame platby	4 901 278	6 442 031	7 771 398	19 114 707	
A.1.2	Plán rozvoja vidieka	961 599	851 615	0	1 813 214	
A.2=A.2.1+A.2.2	Štrukturálne operácie v tom:	15 638 653	10 874 086	2 892 892	29 405 631	
A.2.1	Štrukturálne fondy (bez Interreg IIIB a IIIC)	12 474 603	7 404 952	0	19 879 555	
A.2.2	Kohézny fond	3 164 050	3 469 134	2 892 892	9 526 076	
A=A.1+A.2	Príjmy z EÚ zaradené do príjmov a výdavkov štátneho rozpočtu spolu	21 501 530	18 167 732	10 664 290	50 333 552	
B.1	Interreg IIIB a IIIC	77 408	59 404	0	136 812	
B.2	Predvstupové fondy 	1 737 578	726 340	306 963	2 770 881	
B.3	Vnútorné politiky EÚ	2 178 398	771 925	858 142	3 808 465	
B.4	Finančný mechanizmus EHP a Nórsky finančný mechanizmus	262 800	601 155	822 199	1 686 154	
B.5	Švajčiarsky finančný mechanizmus	319 615	319 615	319 615	958 845	
B=B1+B2+B3+B4+B.5	Príjmy z EÚ nezaradené do príjmov a výdavkov štátneho rozpočtu spolu	4 575 799	2 478 439	2 306 919	9 361 157	
C=A+B	Príjmy z EÚ spolu	26 077 329	20 646 171	12 971 209	59 694 709	

V rokoch 2007-2009 sa v kapitole Ministerstva pôdohospodárstva SR rozpočtujú príjmy zo záručnej sekcie EAGGF na priame platby a prostriedky v rámci Plánu rozvoja vidieka. V prípade stanovenia úrovne priamych platieb na roky 2007-2009 sa vychádzalo z národného stropu priamych platieb pre SR uvedenom v nariadení Rady (ES) č. 319/2006 z 20. februára 2006. Na rozdiel od rokov 2004-2006 nedochádza v rokoch 2007-2009 k posilneniu priamych platieb prostriedkami z Plánu rozvoja vidieka vzhľadom na to, že sa jednalo len o podporu osobitej povahy na roky 2004-2006.

Odhady očakávaných výdavkov boli v prípade štrukturálnych fondov vypracované tak, aby zachovávali trend doterajšieho a predpokladaného vývoja čerpania prostriedkov EÚ a spolufinancovania zo štátneho rozpočtu na základe predložených odhadov očakávaných výdavkov na roky 2006-2009 a to so zachovaním výšky záväzkov na programové obdobie 2004-2006. 

V Kohéznom fonde sa v roku 2006 začne realizácia všetkých projektov skráteného programovacieho obdobia, ktorá sa odrazí na zvýšenom čerpaní výdavkov. Nakoľko sa začiatok realizácie projektov oneskoril a prostriedky rozpočtované na projekty v predchádzajúcom roku neboli vyčerpané, požiadavka na štátny rozpočet v roku 2007 je znížená o nevyčerpané prostriedky rokov 2005 a 2006.

Realizácia posledných finančných memoránd v rámci predvstupového fondu PHARE bude ukončená 30. novembra 2006, okrem možných  výnimiek schválených výmenou listov medzi Úradom vlády SR a Európskou komisiou pre špecifické projekty, pri ktorých si nepredvídané udalosti vynútili predĺženie doby implementácie. 

V roku 2007 sa vo veľkej miere očakáva aj ukončovanie projektov v rámci predvstupového fondu ISPA, čo zvyšuje hlavne nárok na čerpanie rezervy na predplatenie posledných 20% prostriedkov ISPA zo štátneho rozpočtu.

V rámci vnútorných politík dôjde v rokoch 2007-2009 k čerpaniu finančných prostriedkov z vnútorných opatrení, Prechodného fondu, budovania Schengenských hraníc a prostriedkov na odstavenie bloku V1 atómovej elektrárne Jaslovské Bohunice. Odhady čerpania daných prostriedkov sú zobrazené v nasledovnej tabuľke. 

Tabuľka č. 5: Odhad čerpania prostriedkov z vnútorných politík EÚ v rokoch 2007-2009 v tis. Sk
	2007	2008	2009	
Vnútorné opatrenia	400 000	500 000	600 000	
Prechodný fond	530 452	71 925	8 142	
Budovanie Schengenských hraníc	1 097 946	0	0	
Odstavenie bloku V1 Jaslovských Bohuníc	150 000	200 000	250 000	
Vnútorné politiky EÚ spolu	2 178 398	771 925	858 142	

V prípade Prechodného fondu, ktorého čerpanie vychádza z pravidla n+2, budú v roku 2007 vyplácané tri národné programy a jedno samostatné rozhodnutie Európskej komisie. Program Prechodný fond je na základe článku 34 Aktu o podmienkach pristúpenia realizovaný rovnako ako predvstupový fond PHARE. 

Príjmy z finančného mechanizmu EHP, Nórskeho finančného mechanizmu a Švajčiarskeho finančného mechanizmu majú charakter grantu a nie sú súčasťou príjmov a výdavkov štátneho rozpočtu. 

Pri finančnom mechanizme EHP predstavuje predpokladaný objem vyčlenených finančných prostriedkov pre SR na celé obdobie vyplácania sumu 31 046 400 EUR (1 133 194 tis. Sk), čo predstavuje  5,39 % celkovej čiastky alokovanej v prospech 10 nových členských krajín EU. V prípade Nórskeho finančného mechanizmu  predpokladá Slovenská republika čerpanie prostriedkov do výšky 36 089 550 EUR (1 317 269 tis. Sk), čo predstavuje  6,39 % z celkového príspevku Nórskeho kráľovstva novým členským štátom. 

Finančný mechanizmus EHP je financovaný z príspevku troch členských krajín EFTA (EZVO) – Nórsko, Island a Lichtenštajnsko ako kompenzácia za možnosť ich účasti na rozšírenom vnútornom trhu v rámci Európskeho hospodárskeho priestoru. Nórske kráľovstvo prispieva okrem svojich príspevkov do finančného mechanizmu EHP bilaterálne pre 10 nových členských štátov formou Nórskeho finančného nástroja. 

Švajčiarska konfederácia prispieva bilaterálne novým členským krajinám prostredníctvom Švajčiarskeho finančného mechanizmu. Predpokladaný objem vyčlenených finančných prostriedkov v prípade Švajčiarskeho finančného mechanizmu  pre SR na obdobie 5 rokov počnúc rokom 2006 je 66 866 000 CHF. Minimálna výška národného spolufinancovania je v prípade štátneho a verejného sektora 15%. Pri uplatňovaní ďalších alternatív, ktoré budú znamenať aj zapojenie sa súkromného sektora do spolufinancovania, sa nároky na spolufinancovanie zo  štátneho rozpočtu budú znižovať.

4. Výdavky na financovanie spoločných programov a spolufinancovanie povstupových fondov v rámci skráteného programového obdobia 2004-2006

Výdavky na financovanie spoločných programov a spolufinancovanie povstupových príjmov sú súčasťou výdavkov štátneho rozpočtu v zmysle § 8 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. Pri stanovení uvedených výdavkov a spolufinancovania povstupových príjmov zo všeobecného rozpočtu EÚ v rámci skráteného programového obdobia 2004-2006 sa vychádzalo zo schválených programových dokumentov.

Tabuľka č. 6: Odhad výdavkov na financovanie spoločných programov a spolufinancovanie  povstupových príjmov zo všeobecného rozpočtu  EÚ zo štátneho rozpočtu v rokoch 2007-2009 v tis. Sk
		2007	2008	2009	
A.1	Predvstupové fondy 	2 318 239	578 323	232 970	
A.2	Prechodný fond	161 412	29 626	2 806	
A.3	Finančný nástroj EHP a Nórsky finančný nástroj	114 166	263 887	360 797	
A.4	Švajčiarsky finančný mechanizmus	128 920	128 920	129 559	
A=A.1+A.2+A.3+A.4	Výdavky na financovanie spoločných programov spolu	2 722 737	1 000 756	726 132	
B.1=B.1.1+B.1.2+B.1.3	Záručná sekcia EAGGF v tom:	6 354 465	1 736 469	1 438 502	
B.1.1	Rozvoj vidieka	386 298	341 502	0	
B.1.2	Medziročné vyrovnanie úrovní priamych platieb voči EÚ	1 540 753	1 329 367	1 438 502	
B.1.3	Národná vyrovnávacia platba	4 427 414	65 600	0	
B.2=B.2.1+B.2.2	Štrukturálne operácie v tom:	5 526 304	4 124 999	309 460	
B.2.1	Štrukturálne fondy	4 439 579	3 236 869	0	
B.2.2	Kohézny fond	1 086 725	888 130	309 460	
B.3	Budovanie Schengenských hraníc	187 224	0	0	
B=B.1+B.2+B.3	Spolufinancovanie spolu	12 067 993	5 861 468	1 747 962	
C=A+B	Výdavky a spolufinancovanie spolu	14 790 730	6 862 224	2 474 094	

Výdavky na financovanie spoločných programov, t.j. predvstupových fondov, Prechodného fondu, Finančného mechanizmu EHP, Nórskeho finančného mechanizmu a Švajčiarskeho finančného mechanizmu sú zabezpečené v kapitole Všeobecná pokladničná správa. Tieto výdavky zahŕňajú aj prostriedky na financovanie kurzových rozdielov, dane z úrokov, predfinancovanie záverečnej platby, bankové poplatky za vedenie účtov a pod. 

V rámci finančného mechanizmu EHP a Nórskeho finančného mechanizmu sa výdavky  zabezpečujú len pre subjekty verejného a tretieho sektora, a to do výšky 15 % z celkovej sumy oprávnených nákladov. Celková výška bola stanovená Úradom vlády SR, ktorý je v pozícii Národného kontaktného bodu zodpovedný za implementáciu týchto finančných nástrojov.

Minimálna výška národného spolufinancovania v prípade Švajčiarskeho finančného mechanizmu je stanovená pre subjekty štátneho a verejného sektora na rovnakej úrovni ako pri finančnom mechanizme EHP a Nórskom finančnom mechanizme, a to do výšky 15% z celkovej sumy oprávnených nákladov. 

Zároveň je nevyhnutné poznamenať, že v prípade uplatňovania ďalších alternatív financovania v rámci všetkých troch finančných mechanizmov, ktoré budú znamenať aj zapojenie sa súkromného sektora do spolufinancovania, sa nároky na spolufinancovanie zo  štátneho rozpočtu budú znižovať.
Spolufinancovanie príjmov zo záručnej sekcie EAGGF sa uskutočňuje z výdavkov kapitoly Ministerstva pôdohospodárstva SR. Pre rozvoj vidieka sa spolufinancovanie rozpočtuje v zmysle schváleného Plánu rozvoja vidieka. Zároveň v rokoch 2007-2009 už nedochádza k presunu finančných prostriedkov zo spolufinancovania zo štátneho rozpočtu vyčleneného na rozvoj vidieka na priame platby vzhľadom na to, že sa jedná len o dočasnú podporu osobitnej povahy, ktorú možno poskytnúť len v rokoch 2004-2006. Spolufinancovanie priamych platieb zahŕňa medziročné navýšenie priamych platieb do vyrovnania úrovní priamych platieb v EÚ, ktoré predstavuje spolufinancovanie Slovenskej republiky do výšky oprávneného záväzku z rozpočtu EÚ na priame platby  a  bude uhradené EÚ až po roku prijatia oprávneného záväzku a národnú vyrovnávaciu platbu, ktorá predstavuje nepovinné a voliteľné spolufinancovanie zo strany nových členských štátov.

Prostriedky štátneho rozpočtu určené na spolufinancovanie projektov podporovaných zo štrukturálnych fondov v rámci skráteného programového obdobia 2004-2006 sú súčasťou programovej štruktúry príslušných rozpočtových kapitol podieľajúcich sa na ich implementácii a rôzne miery ich spolufinancovania sú stanovené v súlade s dokumentom Koncepcia financovania projektov podporovaných zo štrukturálnych fondov schváleným uznesením vlády SR č. 254 zo 6. apríla 2005. Stanovenie podielu národného spolufinancovania je zároveň súčasťou finančných tabuliek Národného rozvojového plánu SR a jednotlivých  programových dokumentov. 

V prípade Kohézneho fondu v rámci skráteného programového obdobia 2004-2006 je v sektore dopravy spolufinancovanie projektov zabezpečené z prostriedkov kapitoly Ministerstva dopravy, pôšt a telekomunikácii SR.  Spolufinancovanie projektov z oblasti životného prostredia je zabezpečené v rámci kapitoly Ministerstva životného prostredia.	

V rámci programu Prechodný fond budú v roku 2007 spolufinancované spolu štyri rozhodnutia Európskej komisie, pričom budú vyplácané aj prostriedky zabezpečené v predchádzajúcich rokoch. Pri Prechodnom fonde sú z kapitoly Všeobecná pokladničná správa  spolufinancované všetky komponenty okrem Twinning a Twinning light.

5. Príjmy zo všeobecného rozpočtu EÚ  a spolufinancovanie zo štátneho rozpočtu v rámci programového obdobia 2007-2013 v rokoch 2007-2009

Celkové príjmy zo všeobecného rozpočtu Európskej únie a spolufinancovanie zo štátneho rozpočtu z druhého programového obdobia sú v rokoch 2007-2009 zaradené do príjmov a výdavkov kapitoly Všeobecná pokladničná správa a sú zobrazené v nasledovných tabuľkách.

Tabuľka č. 7: Príjmy zo všeobecného rozpočtu EÚ v rámci programového obdobia 2007-2013 v rokoch 2007-2009 v tis. Sk
	2007	2008	2009	
Príjmy z EÚ zaradené do príjmov a výdavkov štátneho rozpočtu	7 580 648   	16 526 474   	32 913 968   	
Príjmy z EÚ nezaradené do príjmov a výdavkov štátneho rozpočtu	236 872   	508 790   	710 530   	
Príjmy z EÚ spolu	7 817 520   	17 035 264   	33 624 498   	

Tabuľka č. 8: Spolufinancovanie zo štátneho rozpočtu v rámci programového obdobia 2007-2013 v rokoch 2007-2009 v tis. Sk
	2007	2008	2009	
Spolufinancovanie k príjmom z EÚ zaradeným do príjmov a výdavkov štátneho rozpočtu	1 078 266	2 515 438	2 387 450	
Spolufinancovanie k príjmom z EÚ nezaradeným do príjmov a výdavkov štátneho rozpočtu	8 176	3 240	3 884	
Spolufinancovanie spolu	1 086 442	2 518 678	2 391 334	

6. Rezerva na prostriedky EÚ a odvody EÚ

Rozpočtová rezerva na prostriedky EÚ a odvody  EÚ slúži na administrovanie prostriedkov štrukturálnych fondov, Kohézneho fondu, príjmov zo záručnej sekcie EAGGF, odvodov Európskej únii a na výdavky na zefektívnenie systému finančného riadenia EÚ fondov a iných finančných nástrojov. Rozpočtuje sa v kapitole Všeobecná pokladničná správa. Vytvorenie uvedenej rezervy je nevyhnutné na zabezpečenie plynulého financovania spoločných programov Slovenskej republiky a EÚ. Rezerva slúži na krytie rozpočtom nevyhnutných a nepredvídaných výdavkov, ktoré vzniknú v priebehu roka, ako sú napríklad bankové poplatky za vedenie účtov, kurzové rozdiely, daň z úrokov, rýchlejšia realizácia projektov, predfinancovanie záverečnej platby a pod.

Vzhľadom na to, že nové rozhodnutie Rady o systéme vlastných zdrojov ES nadobudne účinnosť 1. januára 2007 a skutočnosť, že v súčasnosti nie je možné presne určiť, kedy toto rozhodnutie vstúpi do platnosti, je v rezerve na odvody do všeobecného rozpočtu Európskej únie zohľadnený aj predpokladaný dopad nového rozhodnutia na odvody SR do všeobecného rozpočtu EÚ v jednotlivých rokoch 2007-2009. Finančné vyjadrenie predpokladaného dopadu na štátny rozpočet komplikuje aj fakt, že v súčasnosti sa nedosiahla dohoda medzi všetkými členskými štátmi na znení nového rozhodnutia Rady o systéme vlastných zdrojov ES a niektoré technické otázky s finančnými dôsledkami ostávajú stále otvorené.

Predpokladaný dopad nového rozhodnutia na odvody SR v roku 2007 je v sume 512 077 tis. Sk, v roku 2008 v sume 529 258 tis. Sk a v roku 2009 v objeme 568 992 tis. Sk. V prípade, že v príslušnom roku nedôjde k použitiu tejto časti rezervy na odvody do všeobecného rozpočtu Európskej únie, potom sa príslušná suma presunie do nasledujúceho roka. Takto sa bude postupovať až do nadobudnutia platnosti nového rozhodnutia Rady o systéme vlastných zdrojov ES a následnej výzvy Európskej komisie, aby členské štáty uhradili rozdiel vo svojich odvodoch od 1. januára 2007.

Tabuľka č. 9: Rezerva na prostriedky EÚ a odvody EÚ v rokoch 2007-2009 v rámci skráteného programového obdobia 2004-2006 v tis. Sk
	2007	2008	2009	
Rezerva na štrukturálne operácie vtom:	636 293	798 861	680 920	
Rezerva na štrukturálne fondy	362 129	545 952	469 730	
Rezerva na Kohézny fond	274 164	252 909	211 190	
Rezerva na odvody Európskej únii	791 455	817 170	864 626	
Rezerva na financovanie záručnej sekcie EAGGF	419 007	413 073	38 089	
Výdavky na zefektívnenie systému finančného riadenia EÚ fondov a iných finančných nástrojov	30 000	10 000	0	
Rezerva na prostriedky EÚ a odvody EÚ spolu	1 876 755	2 039 104	1 583 635	

Rezerva na prostriedky EÚ a odvody EÚ v rámci druhého programového obdobia je súčasťou rozpočtovaných výdavkov určených na spolufinancovanie programového obdobia 2007-2013. 

7. Stav pohľadávok SR voči EÚ

V rozpočte verejnej správy na roky 2007-2009 je potrebné vyčleniť finančné prostriedky na predfinancovanie, čo znamená pre SR pohľadávku voči EÚ v nasledujúcich rokoch. Ide o predfinancovanie:

•	priamych platieb v rámci záručnej sekcie EAGGF. K ich preplateniu zo strany Európskej komisie dôjde v nasledujúcom roku. Tento trend bude pokračovať do vyrovnania úrovne priamych platieb s EÚ a to až do roku 2013; 
•	záverečných platieb v prípade predvstupového fondu ISPA, štrukturálnych fondov a opatrení Plánu rozvoja vidieka. Len pri predvstupovom fonde ISPA sa predpokladá čiastočná návratnosť v roku 2009 a zvyšok sa uhradí po roku 2009;
•	kontraktov v rámci predvstupového fondu ISPA a Kohézneho fondu, ktorých preplatenie zo strany Európskej komisie trvá v priemere dva kalendárne mesiace;
•	finančných prostriedkov z finančných mechanizmov (EHP, Nórskeho a Švajčiarskeho finančného mechanizmu), ktorých preplatenie trvá v priemere dva kalendárne mesiace. 

Stav pohľadávok v jednotlivých rokoch a medziročné nárasty sú uvedené v tabuľke.

Tabuľka č. 10: Stav pohľadávok ku koncu roka a ich medziročný nárast v rokoch 2007-2009 v tis. Sk
 	2007	2008	2009	
Pohľadávka na priame platby	6 442 031	7 771 398	9 209 900	
Pohľadávka na predvstupové fondy v tom:	1 960 365	2 268 624	1 794 046	
ISPA	1 960 365	2 268 624	1 794 046	
SAPARD	0	0	0	
Pohľadávka na predplácanie kontraktov ISPA a Kohézneho fondu	63 808	29 054	12 279	
Pohľadávka na štrukturálne fondy	33 128	271 079	740 809	
Pohľadávka na Plán rozvoja vidieka	362 354	724 708	724 708	
Pohľadávka na predfinancovanie Švajčiarskeho finančného mechanizmu	79 898	79 898	79 898	
Pohľadávka na predfinancovanie finančného mechanizmu EHP a Nórskeho finančného mechanizmu	65 701	150 307	205 568	
Pohľadávky spolu	9 007 285	11 295 068	12 767 208	
Medziročný nárast pohľadávok	2 953 500	2 287 783	1 472 140	

8. Čistá finančná pozícia SR voči EÚ v rokoch 2007-2009

Čistá finančná pozícia SR na roky 2007-2009 na rozdiel od nepriaznivých dopadov z odvodov a príspevkov do všeobecného rozpočtu EÚ na štátny rozpočet bude vykazovať pozitívny trend. Pri odhadovanom využití záväzkov z finančných nástrojov EÚ v rámci skráteného programového obdobia 2004-2006 a  záväzkov v rámci nového programového obdobia by mala SR výrazne profitovať zo vstupu do EÚ. 
Čistá finančná pozícia SR voči EÚ na roky 2007 - 2009 pri zohľadnení medziročného nárastu pohľadávok voči EÚ sa odhaduje na úrovni 70 178 168 tis. Sk.

Tabuľka č.11: Odhad čistej finančnej pozície SR v rokoch 2007-2009 v tis. Sk
	2007	2008	2009	
A	Odvody a príspevky SR do všeobecného rozpočtu EÚ	17 860 920	18 295 096	18 551 230	
B=B.1+B.2	Príjmy z EÚ spolu	33 894 849	37 681 435	46 595 707	
B.1	Príjmy z EÚ v rámci skráteného programového obdobia 2004 až 2006 	26 077 329	20 646 171	12 971 209	
B.2	Príjmy z EÚ v rámci  programového obdobia 2007 až 2013	7 817 520   	17 035 264   	33 624 498   	
C	Medziročný nárast pohľadávok 	2 953 500	2 287 783	1 472 140	
G=B+C-A 	Čistá finančná pozícia SR 	18 987 429	21 674 122	29 516 617	

Negatívny dopad na štátny rozpočet v rokoch 2007 až 2009 budú mať nasledovné položky:

•	odvody do všeobecného rozpočtu EÚ, príspevky do VFUO a Európskeho rozvojového fondu;
•	časť z vybraného cla a poľnohospodárskych poplatkov, ktoré sa odvádzajú do všeobecného rozpočtu EÚ;
•	časť z výdavkov na financovanie spoločných programov  a spolufinancovania povstupových príjmov vzhľadom na to, že v prípade faktu, že by SR nebola prijímateľom finančných prostriedkov zo všeobecného rozpočtu EÚ boli by zo štátneho rozpočtu vynaložené výdavky na určitej úrovni z uvedených prostriedkov na financovanie podobných aktivít zo štátneho rozpočtu;
•	rezerva na prostriedky EÚ a odvody EÚ, ktorá slúži na krytie administratívnych nákladov bez ktorej by nebolo zabezpečené plynulé financovanie spoločných programov SR a EÚ.
Zároveň môžeme konštatovať, že príjmy z EÚ v rámci oboch programových období majú pozitívny dopad na bilanciu Slovenska, ale neutrálny dopad na verejné financie. Vyplýva to z toho, že časť príjmov z EÚ je príjmom štátneho rozpočtu vo forme transferov a súčasne aj výdavkom štátneho rozpočtu vo forme bežných a kapitálových výdavkov a druhá časť príjmov vôbec nevstupuje do štátneho rozpočtu.